AMATA:ความเชื่อมั่นเริ่มกลับมาแนะนำถือด้วยราคาพื้นฐาน 15 บ.
AMATA ความเชื่อมั่นของนักลงทุนเริ่มกลับมา หลังบรรยากาศทางการเมืองมีการโหวตผ่านรับร่างรัฐธรรมนูญ จะมีการเลือกตั้งในอนาคตประมาณปลายปี 60 และเศรษฐกิจไทยที่ค่อยๆฟื้นตัว แนะนำถือด้วยราคาพื้นฐาน 15 บ.
26 ส.ค. 2559

บล.ดีบีเอส วิคเคอร์ส ระบุในบทวิเคราะห์วันนี้ (26 ส.ค.) ว่า บริษัท อมตะ คอร์ปอเรชัน จำกัด (มหาชน) หรือ AMATA ความเชื่อมั่นของนักลงทุนเริ่มกลับมา หลังบรรยากาศทางการเมืองมีการโหวตผ่านรับร่างรัฐธรรมนูญ จะมีการเลือกตั้งในอนาคตประมาณปลายปี 60 และเศรษฐกิจไทยที่ค่อยๆฟื้นตัว
คาดว่ายอดขายนิคมฯจะกระเตื้องขึ้นมากในครึ่งหลังปีนี้ หลังจากนักลงทุนมีความมั่นใจต่อไทยมากขึ้น ผู้บริหารมองเห็นถึงอุปสงค์ที่สูงขึ้นในลูกค้า ญี่ปุ่น จีน และยุโรปในกลุ่ม ยานยนต์ อาหาร เวชภัณฑ์ และคลังสินค้า จึงยังยืนเป้าขายปีนี้ไว้ที่ 1 พันไร่
ขณะนี้กำลังเจรจากับลูกค้าที่มีศักยภาพหลายราย ที่มีโอกาสจะซื้อที่ดินในลักษณะผืนใหญ่ ที่อมตะซิตี้ ทั้งนี้ในงวดครึ่งปีแรก บริษัทยังทำยอดขายไม่ได้มากเป็น 280 ไร่ ลดลง 31%เทียบช่วงเดียวกันของปีก่อนคิดเป็น 28% จากเป้าขายปีนี้ของบริษัทที่ 1 พันไร่ แต่คิดเป็น 40% จากสมมุติฐานยอดขายของเราที่ 706 ไร่
แผน 5 ปีข้างหน้าจะมุ่งตลาดนิคมอุตสาหกรรม ทั้งในไทยและเวียตนาม โดยที่เวียตนามนั้นได้รับใบอนุญาตการลงทุน (investment certificate) ครั้งที่ 3 ที่อมตะ ซิตี้ Long Thanh ได้สำเร็จ โดยบริษัทย่อยคือ AMATA VN
คงคำแนะนำ ถือ ด้วยราคาพื้นฐาน 15.00 บาท ซึ่งประเมินด้วยส่วนลด 40% จากมูลค่าที่ประเมินด้วยวิธี sum of parts อย่างไรก็ตามผลการดำเนินงานอาจทำได้น้อยกว่าประมาณการ หากยอดขายทำได้ต่ำกว่าที่เราคาดไว้